Document ID: 31981R1945

ΚΑΝΟΝΙΣΜΟΣ (ΕΟΚ) αριθ. 1945/81 ΤΟΥ ΣΥΜΒΟΥΛΙΟΥ της 30ής Ιουνίου 1981 περί περιορισμών των ενισχύσεων για επενδύσεις στον τομέα παραγωγής χοιροειδών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Εκτιμώντας:
ότι το άρθρο 9 της οδηγίας 72/159/ΕΟΚ του Συμβουλίου της 17ης Απριλίου 1972 περί εκσυγχρονισμού των γεωργικών εκμεταλλεύσεων(4), όπως τροποποιήθηκε τελευταία από την οδηγία 81/528/ΕΟΚ(5), προβλέπει περιορισμό των ενισχύσεων που μπορούν να χορηγηθούν στο πλαίσιο πραγματοποιήσεως σχεδίου αναπτύξεως- ότι, για να ληφθεί υπόψη ο στόχος της ισορροπίας των αγορών στην Κοινότητα, πρέπει να τροποποιηθούν οι ειδικοί όροι υπό τους οποίους μπορούν να χορηγούνται οι ενισχύσεις για επενδύσεις στον τομέα παραγωγής χοιροειδών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Απαγορεύονται οι ενισχύσεις για επενδύσεις στον τομέα της παραγωγής χοιροειδών, εκτός από εκείνες που χορηγούνται για επένδυση που είναι αναγκαία για να επιτευχθεί ο αριθμός 550 θέσεων χοίρων ανά εκμετάλλευση.
Η Επιτροπή μπορεί να επιτρέψει σε Κράτος μέλος να προσαρμόσει, στο πλαίσιο σχεδίου αναπτύξεως της εκμεταλλεύσεως, τον αριθμό που καθορίζεται στο πρώτο εδάφιο, σε ειδικές περιπτώσεις στις οποίες 550 θέσεις χοίρων δεν εξασφαλίζουν συγκρίσιμο εισόδημα εργασίας ανά 1,5 ΜΕΔ. Πάντως, ακόμη και στις περιπτώσεις αυτές δεν δύναται να χορηγηθεί ενίσχυση για το τμήμα της επενδύσεως που αυξάνει σε περισσότερο από 1 000 τις θέσεις των χοίρων.
2. Οι λεπτομέρειες εφαρμογής του παρόντος άρθρου καθορίζονται κατά τη διαδικασία του άρθρου 18 της οδηγίας 72/159/ΕΟΚ.
Άρθρο 2
Το πρώτο εδάφιο του άρθρου 9 παράγραφος 2 της οδηγίας 72/159/ΕΟΚ αντικαθίσταται από το ακόλουθο κείμενο:
"2. Όταν το σχέδιο αναπτύξεως προβλέπει επένδυση στον τομέα των χοιροειδών, τα μέτρα ενθαρρύνσεως του άρθρου 8 παράγραφος 1 περιπτώσεις β και γ για την επένδυση αυτή υπόκεινται στον όρο ότι η επιχείρηση κατά την ολοκλήρωση του σχεδίου θα είναι σε θέση να παράγει τουλάχιστον το 35% της ποσότητας ζωωτροφών που καταναλώνονται από τους χοίρους.".
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στο Λουξεμβούργο, στις 30 Ιουνίου 1981.

Labels: 7
19
5
6